ཟངས་ཀྱི་དུང་ཆེན་རིང་པོའི་སྒྲ་དང་བཅས་འཁྲབ་སྟོན་གྱི་མགོ་བརྩམས་སོང་།དུང་ཆེན་དེ་དག་ནི་ནུབ་ཕྱོགས་པ་ཚོས་མཐོང་མྱོང་པའི་རྭ་དུང་ཐུང་ཐུང་དང་མི་འདྲ་བར།བཞུགས་སྟབས་སུ་མཆུ་འདབ་ལ་སྦྱར་ཏེ་བུས་ན།དུང་ཆེན་གྱི་རྩེ་མོ་ས་ལ་ཐུག་པ་དང་ཡང་ན་ས་ལ་ཐུག་མི་ཐུག་གི་རིང་ཚད་ཅན་གྱི་ཆོ་གའི་རོལ་ཆས་རིང་མོ་ཞིག་ཡིན་པར་བརྟེན།དེ་ནི་ནུབ་ཕྱོགས་སུ་དར་བའི་དུང་ཆེན་དུ་བཤད་ན་ལོག་འགྲེལ་ཞིག་ཏུ་འགྲོ་སྲིད།འདོན་དབྱངས་དང་འདྲ་བའི་དུང་ཆེན་གྱི་སྒྲ་དེ་ལྕི་ཞིང་།དེ་ནི་དབྱངས་གཅིག་ཡང་ནས་ཡང་དུ་བསྐྱར་བཟློས་བྱེད་ཀྱིན་ཡོད་པར་སྙམ་ནའང་།དོན་དུ་དུང་ཆེན་ནི་སྒྲ་དང་གདངས་ལ་ཞིབ་ཕྲའི་ཁྱད་པར་མང་བའི་འབུད་ཆས་ཤིག་རེད།ཉིན་དེའི་འཁྲབ་སྟོན་གྱི་རོལ་ཆས་གཉིས་པ་ནི་རྒྱ་གླིང་རེད།རྒྱ་གླིང་ནི་ནུབ་ཕྱོགས་ཀྱི་ཨོ་སྦའོ་ཞེས་ཟེར་བའི་རོལ་ཆས་དེ་དང་འདྲ་ཞིང་།གླིང་བུ་ཞེས་ཀྱང་འབོད་པའི་འབུད་ཆས་ཀྱི་རིགས་ཤིག་རེད།རྒྱ་གླིང་གིས་རྣ་ལམ་དུ་ཟུག་འོང་བའི་སྒྲ་མཐོ་ཞིང་རིང་ལ།གཉིད་ལས་གློ་བུར་དུ་དཀྲོགས་པར་བྱེད་པའི་སྒྲ་མཐོ་ཤས་ཆེ་བ་ཞིག་འབྱིན་ཞིང་།ཐོག་མར་བདག་གིས་དེས་རྣ་ལ་གཙེས་པར་འགྱུར་རྒྱུ་རེད་བསམ་མོད།ཡིན་ནའང་དེ་ནི་དྭངས་ཞིང་གསལ་ལ།ཤིན་ཏུ་ནས་ཡིད་དུ་འོང་ཞིང་སྤྲོ་སེམས་འཁོལ་བར་བྱེད་པ་ཞིག་རེད།རྒྱ་གླིང་གི་སྒྲ་ལ་ཉན་པ་ན།ངའི་སེམས་སུ་ལོ་ཆུང་བྱིས་པའི་སྐད་སྒྲ་དང་ངག་གི་གྲེ་འགྱུར་མཐོ་བའི་བྱེའུ་སྐད་ལྷང་ལྷང་དུ་དྲན་ཞིང་།བྲང་ཁོངས་ཧྲིལ་བོ་རྒྱ་གླིང་གི་བྲག་ཆས་ཁྱབ།དུང་ཆེན་གྱི་སྐད་ནི་ངའི་ལུས་པོའི་ཟབ་ས་ཞིག་དང་ཡང་ན་ལུས་པོ་ལས་ཀྱང་ཟབ་ས་ཞིག་ཏུ་ཁྱབ་པར་གྱུར།